Mads Kjøller Henningsen
Mads Kjøller Henningsen (13. september 1990) er en dansk folkemusiker. Han spiller adskillige instrumenter, og han har medvirket i en lang række konstellationer og bands; Deas, Asynje, Pøbel, Trolska Polska, Spöket i Köket, Floating Sofa Quartet og Lars Lilholt Band. Med disse grupper har han været nomineret og vundet adskillige priser inden for folkemusik, særligt ved Danish Music Awards Folk.

Opvækst og Uddannelse 
Mads Kjøller Henningsen er søn af musikeren Povl Kjøller.
Allerede som barn medvirkede han på en af fars udgivelser, da han sang med på CD'en Eventyrslottet fra 1999.

Under sin opvækst interesserede han sig for liverollespil, og lærte i den forbindelse at spille tinwhistle og bodhrán.

I 2007 deltog han for første gang i folkemusikstævnet ROD for unge mennesker.

I 2012 startede han på folkemusiklinjen Syddansk Musikkonservatorium i Odense. I 2014 blev uddannelsen flyttet til Esbjerg, og Henningsen flyttede da til Fanø sammen med fire andre medstuderende. Undervejs i sin uddannelse tilbragte han desuden et år på folkemusiklinjen Skurups folkhögskola i Skåne. Han afsluttede sin bachelorgrad i 2016, og flyttede herefter til København.

Karriere 
Henningsen påbegyndte allerede sit professionelle musikervirke som teenager i middelaldergruppen Gavn med sammen John Hart (fedel), Patrik Tunberg (trommer) og Nicolas Koch-Simms (drejelire); en gruppe der med tiden omdannedes til Pøbel.

I 2010 blev Henningsen som bodhrán- og fløjtespiller medlem af bandet Deas, som spiller irsk folkemusik. Gruppen modtog Dansk Musiker Forbunds talentpris i 2015.

I årene 2010-2012 var Kjøller Henningsen desuden medlem af folktronica-gruppen Asynje og medvirkede således på gruppens album Genkaldt (2011).

I 2011 var han med til at danne gruppen Trolska Polska sammen med Martin Seeberg, Lasse Væver Jacobsen, Anja Lillemæhlum og Magnus Heebøll. Gruppen har siden udgivet tre albums og været nomineret til flere priser ved Danish Music Awards Folk
I anmeldelsen af gruppens tredje album Eufori i 2020 fremhævede Rootszones anmelder Kjøller Henningsen og skrev at hans "fløjter, drejelire og sækkepibe indtager en hovedfunktion i de ekspressive, harpiksduftende arrangementer. Troldmandens lærling? Ja, hvem ved?"

Sammen med Lasse Væver Jacobsen, Thor Ahlgren og Magnus Heebøll er Henningsen også medlem af middelaldermusikgruppen Pøbel. Iført periodens beklædning og med middelalderlige instrumenter har gruppen spillet på en lang række middelaldermarkeder, festivaler og museer i både Danmark, Sverige, Norge og Holland, hvilket bl.a. tæller Københavns Middelaldermarked, Danehof, Tønder Festival, Midgard Vikingsenter, Medeltidsveckan, Middelaldercentret og Archeon. Gruppen har også udgivet albummet Lux Luminum i 2017.

Med Spöket i Köket har han udgivet to albums, hvoraf Château du Garage fra 2019 var nomineret til Årets Folk Udgivelse ved DMA Folk.

Under deltagelse i en folkemusikkonferencer i Vilnius dannede han sammen med Clara Tesch (Danmark), Leija Lautamaja, (Finland) og Malte Zeberg (Sverige) den nordiske folkemusikgruppe Floating Sofa Quartet. Gruppen har udgivet to albums og været nomineret til flere priser ved DMA Folk, og vundet Årets Folk Udgivelse for albummet Neighbourhood (2018) ved DMA Folk i 2019.

I 2017 kom han med i Lars Lilholt Bands livesammensætning, og har siden turneret med gruppen hver sommer. Han medvirker desuden på bandets album Drømmefanger fra 2018 og Lad julen vare længe fra 2020.

Kjøller Henningsen har desuden siddet i bestyrelsen i en række folkmusikforeninger.

Diskografi

Med Asynje 
 Genkaldt (2011)

Med Trolska Polska 
 Moss (2014)
 Untold Tails (2016)
 Eufori (2020)

Med Floating Sofa Quartet 
 The Moon we Watch is the Same (2016)
 Neighbourhood (2018)

Med Spöket i Köket 
 Den Nya Spise (2017)
 Château du Garage (2019)

Med Pøbel 
 Lux Luminum (2017)

Med Lars Lilholt Band 
 Drømmefanger (2018)
 Live på Smukfest (2019)
 Lad julen vare længe (2020)

Gæsteoptræden 
 Eventyrslottet (1999) af Povl Kjøller. Synger
 Dragekamp og Koglekast (2017) af Tigertræning. Spiller fløjter, drejelire, sækkepibe og skalmeje
 Long story short (2018) af Kristian Fogh. Spiller trætværfløjte

Referencer

Eksterne henvisninger 
 

Folkemusikere fra Danmark
Lars Lilholt Band